กองทุนฟื้นฟูจ้างที่ปรึกษาขายหุ้นบสก.
กองทุนฟื้นฟูฯ ไฟเขียวจ้างที่ปรึกษาทางการเงินและผู้จัดจำหน่ายหลักทรัพย์ ศึกษานำหุ้น บสก.เข้าตลาดหุ้น
21 พ.ย. 2555

กองทุนฟื้นฟูฯ ไฟเขียวจ้างที่ปรึกษาทางการเงินและผู้จัดจำหน่ายหลักทรัพย์ ศึกษานำหุ้น บสก.เข้าตลาดหุ้น 
นางพวงทิพย์ ปรมาพจน์ ผู้อำนวยการอาวุโส ฝ่ายจัดการกองทุน ธนาคารแห่งประเทศไทย (ธปท.) ในฐานะผู้จัดการกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) เปิดเผยว่า คณะกรรมการจัดการกองทุนเมื่อวันที่ 19 พ.ย.ที่ผ่านมา ได้อนุมัติให้บริษัทบริหารสินทรัพย์ กรุงเทพพาณิชย์ (บสก.) คัดเลือกที่ปรึกษาทางการเงินและผู้จัดจำหน่ายหลักทรัพย์ เพื่อศึกษาความเป็นไปได้และแผนกลยุทธ์ในการนำหุ้นเข้าจดทะเบียนในตลาดหลักทรัพย์แห่งประเทศไทย ซึ่งคาดว่าจะนำหุ้นเข้าจดทะเบียนได้ช่วงครึ่งหลังของปี 2556
ทั้งนี้ วันที่ 22 พ.ย.นี้ จะมีการลงโฆษณาเชิญชวนผู้สนใจเสนอตัว และในวันที่ 30 พ.ย. จะชี้แจงร่างเงื่อนไขประกวดราคา คาดว่าไม่เกิน 3 เดือนน่าจะได้ที่ปรึกษาทางการเงิน เพื่อศึกษาและเสนอแนะความเป็นไปได้ หลังจากนั้นในอีก 12 เดือนก็น่าจะเสนอแผนกลยุทธ์ได้ 
“ความตั้งใจในการขายหุ้นเดิมของ บสก. ส่วนหนึ่งเพราะกองทุนฟื้นฟูฯ ควรลดบทบาท เพื่อให้คนไทยมีส่วนร่วมและให้ บสก.ก้าวสู่ประชาคมเศรษฐกิจอาเซียน (เออีซี) ซึ่งสามารถรับซื้อทรัพย์ประเทศเพื่อนบ้านได้ด้วย ส่วนจำนวนหุ้นที่กองทุนฟื้นฟูฯ ถืออยู่จะลดลงเท่าไร ยังไม่กำหนดตายตัว รอให้ทางที่ปรึกษาทางการเงินเสนอมา แต่คงทยอยขายไม่ต่ำกว่า 15% เพื่อให้หุ้นมีสภาพคล่อง ดังนั้นในระยะแรกกองทุนฟื้นฟูฯ ยังเป็นผู้ถือหุ้นใหญ่อยู่ แต่จะค่อยๆ ทยอยขายหุ้นออกไป ซึ่งจะดูจังหวะเวลา” นางพวงทิพย์ กล่าว
ปัจจุบันกองทุนฟื้นฟูฯ ถือหุ้นใน บสก.ทั้งสิ้น 547 ล้านหุ้น มูลค่าหุ้นละ 25 บาท มูลค่าตามบัญชีหุ้นละ 50.23 บาทณ สิ้นเดือนก.ย.55 โดยบสก.มีสาขาทั้งสิ้น 26 แห่งครอบคลุมทั่วประเทศ มีสินทรัพย์ 71,068 ล้านบาท คิดเป็นอันดับ 1 ในระบบบริษัทบริหารสินทรัพย์ที่มี 21 แห่ง มีทุนจดทะเบียน 13,675 ล้านบาท และมีทุนตามบัญชีรวมกำไรสะสม 2.6 หมื่นล้านบาท และมีกำไรสุทธิในงวด 9 เดือนของปี 55 รวม 2,951 ล้านบาท